കാട്ടുപന്നികള് രണ്ടേക്കറിലെ കപ്പക്കൃഷി നശിപ്പിച്ചു കാളികാവ്: കാട്ടുപന്നികള് രണ്ടേക്കറിലെ കപ്പക്കൃഷി നശിപ്പിച്ചു. അഞ്ചച്ചവിടി മൂച്ചിക്കലിലെ നടുത്തൊടിക അസൈനാര്ക്കും പൊട്ടേങ്ങല് രേവിക്കുമാണ് ഒരു വര്ഷത്തെ മുഴുവന് അധ്വാനവും നഷ്ടപ്പെട്ടത്. പൂങ്ങോട് കിഴക്കേപ്പുറം പാടത്ത് രണ്ടരഏക്കര് സ്ഥലം പാട്ടത്തിനെടുത്താണ് ഇരുവരും ചേര്ന്ന് മുവ്വായിരം മൂട് കപ്പ കൃഷിയിറക്കിയത്. വിളവെടുക്കാനാകുന്നതുവരെ കാവല് മാടം കെട്ടി രാത്രി കാവലിരുന്നാണ് ഇവര് കൃഷി സംരക്ഷിച്ചിരുന്നത്. ഇവരുടെ അധ്വാനത്തിന് പുറമെ വളപ്രയോഗത്തിനും കൂലി കൊടുക്കാനുമായി അന്പതിനായിരത്തോളം രൂപ ഇവര്ക്ക് ചെലവായിട്ടുമുണ്ട്. കപ്പക്ക് പാടെ വിലയിടിഞ്ഞതിനാല് വിളവെടുക്കല് നീട്ടിവച്ചിരിക്കുകയായിരുന്നു ഇരുവരും. കഴിഞ്ഞ ദിവസങ്ങളിലാണ് കപ്പ ഒറ്റക്കന്പ് പോലും പറിച്ചെടുക്കാന് കഴിയാതെ കാട്ടുപന്നികള് നശിപ്പിച്ചത്.ഒറ്റയടിക്ക് മുഴുവന് കൃഷിയും നഷ്ടപ്പെട്ടതിനാല് കര്ഷകര് നഷ്ടപരിഹാരം ലഭിക്കണമെന്നാവശ്യപ്പെട്ടിട്ടുണ്ട്. വനംവകുപ്പിനും റവന്യു വകുപ്പിനും ഇരുവരും പരാതി നല്കിയിട്ടുണ്ട് .